Hoofregter-kantoor ontken ‘opsetlike vertragings’ in Zuma-sakeRegter Mandisa Maya (Foto: RSAJudiciary/Twitter) Die kantoor van die hoofregter het beskuldigings dat regter Mandisa Maya, president van die appèlhof, doelbewus twee hofaansoeke deur oudpres. Jacob Zuma vertraag het, ten sterkste ontken. In die een saak het Zuma ’n hersieningsaansoek gebring rakende sy versoek dat adv. Billy Downer SC, die hoofaanklaer in sy korrupsieverhoor, verwyder moet word. Regter Piet Koen het in Februarie dié aansoek van die hand gewys waarna Zuma die appèlhof genader het en die aansoek met koste van die hand gewys is en bevind is daar is geen “redelike vooruitsig” dat sy appèlaansoek kan slaag nie. Zuma het hierna ’n aansoek vir hersiening gebring. Die kantoor van die hoofregter het bevestig dié aansoek is ook nou deur Maya van die hand gewys. Berigte dat Maya reeds in Maart dié aansoek ontvang het, is volgens die hoofregter se kantoor nie korrek nie. Sy het dit volgens die hoofregter se kantoor eers op 17 Mei ontvang en reeds op 20 Mei haar beslissing gemaak. Die ander aansoek deur Zuma hou verband met sy parool. Zuma het ŉ appèlaansoek gebring teen ŉ hooggeregshofbesluit dat hy moet terugkeer tronk toe om sy straf vir minagting van die hof uit te dien. Oudpres. Jacob Zuma. (Foto: PHILL MAGAKOE/AFP) “Met betrekking tot die appèlaansoek het Maya, nadat sy die aansoek vir ’n versnelde datum van aanhoor van die appèl oorweeg het, op 11 Februarie 2022 ’n e-pos aan die voormalige registrateur van die appèlhof, Paul Myburgh, gestuur waarin sy hom versoek het om die partye in te lig dat sy bereid was om die aansoek in Mei 2022 aan te hoor. “Die voormalige registrateur is ook versoek om by die partye navraag te doen oor wanneer hulle gereed sou wees om die appèlrekord en hul onderskeie betooghoofde in te dien om haar in staat te stel om die nodige riglyne uit te reik. Die voormalige registrateur het eerder aan die partye geskryf dat die appèl ‘nie geakkommodeer kan word nie’.” Volgens die hoofregter se kantoor is dit jammer dat die vertragings rakende hierdie twee sake direk aan Maya toegeskryf word. Sommige berigte het geïnsinueer dat die vertragings ’n opsetlike daad van haar kant af was. “Die feite in hierdie verband ondersteun nie die bewerings nie. Die vertragings was weens administratiewe uitdagings in die kantoor van die appèlhof.” Zuma se appèlaansoek rakende sy parool sal nou in Augustus in die appèlhof aangehoor word. Sy korrupsieverhoor is ook vroeër tot Augustus uitgestel.